2. ปัจจัยความเสี่ยง

ปัจจัยความเสี่ยงที่อาจเกิดขึ้น และมีผลกระทบต่อผลการดำเนินงานในอนาคตของบริษัท มีดังนี้

1.  ความเสี่ยงจากการขยายการลงทุน

บริษัทได้วางแผนขยายการลงทุน โดยการขยายสาขาเพิ่มเติมตามแผนการที่วางไว้ จากปัจจุบัน ณ
วันที่ 31 ธันวาคม 2552 มีสาขาที่เปิดดำเนินการแล้วทั้งสิ้น 8 สาขา ครอบคลุม 8 จังหวัด ได้แก่
จังหวัดร้อยเอ็ด ขอนแก่น อุดรธานี เชียงใหม่ ระยอง ชลบุรี นครปฐม และราชบุรี
ซึ่งเป็นสาขาที่เปิดใหม่ในปี 2552 และสาขาที่อยู่ระหว่างการก่อสร้าง 2 สาขา ได้แก่ กาฬสินธุ์
และนครสวรรค์ และอยู่ระหว่างการพิจารณาขยายสาขาไปยังจังหวัดกรุงเทพมหานคร
พระนครศรีอยุธยา และมหาสารคาม ทั้งนี้การขยายการลงทุน
จะเป็นการเพิ่มสาขาไปตามจังหวัดต่าง ๆ ซึ่งในการขยายสาขาในแต่ละแห่ง
ทางบริษัทมีความจำเป็นที่จะต้องใช้เงินลงทุนประมาณ 300 ล้านบาท ต่อสาขา
ซึ่งจากจำนวนเงินลงทุนที่สูงดังกล่าว
จึงเป็นความเสี่ยงหากเกิดกรณีที่ผลการดำเนินงานไม่เป็นไปตามเป้าหมายที่วางไว้
ซึ่งสาเหตุอาจเกิดจากปัจจัยที่ไม่สามารถควบคุมได้ (Uncontrollable factor) อาทิ
ภาวะเศรษฐกิจของประเทศไทย ภาวะเศรษฐกิจโลก การเปลี่ยนแปลงทางการเมือง
พฤติกรรมผู้บริโภคที่เปลี่ยนแปลงไป เป็นต้น อย่างไรก็ตาม
ก่อนการตัดสินใจเพื่อลงทุนขยายสาขาเพิ่มเติม นั้น
บริษัทจะทำการศึกษาความเป็นไปได้ของการดำเนินการอย่างละเอียด
โดยพิจารณาขยายสาขาไปยังพื้นที่ที่มีศักยภาพในเชิงเศรษฐกิจที่เหมาะสมและสอดคล้องกับธุรกิจของบริษัท
การสำรวจถึงพฤติกรรมและความต้องการสินค้าประเภทวัสดุก่อสร้างและตกแต่งของกลุ่มลูกค้าเป้าหมายในพื้นที่จังหวัดนั้น
ๆ ก่อน และจะนำมาวิเคราะห์ถึงความเป็นไปได้ของการลงทุน
โดยจะพิจารณาควบคู่กับการศึกษาถึงลักษณะทำเลที่ตั้ง ราคาที่ดิน
ศักยภาพการเติบโตของธุรกิจค้าปลีก ภาวะอุตสาหกรรมและการแข่งขัน การสำรวจคู่แข่งขัน
ตลอดจนทำประมาณการทางการเงินด้านการลงทุน การวิเคราะห์ยอดขาย
อัตราผลตอบแทนจากการลงทุน รวมถึงการวิเคราะห์ความเสี่ยงของโครงการ
และแผนรองรับความเสี่ยงที่จะเกิดขึ้น (Contingency plan)
อย่างรอบคอบก่อนการตัดสินใจลงทุน
ซึ่งจะช่วยให้บริษัทสามารถวางแผนรับมือกับความเสี่ยงที่อาจจะเกิดขึ้นได้
นอกจากนี้บริษัทยังมีความได้เปรียบในเรื่องของความเชี่ยวชาญในธุรกิจ
จากประสบการณ์ดำเนินธุรกิจมาเป็นเวลากว่า 10 ปี การมีต้นทุนการก่อสร้างเพื่อขยายสาขา
ทั้งในส่วนของการจัดหาที่ดินและต้นทุนการก่อสร้างในระดับต้นทุนที่มีความได้เปรียบในการแข่งขัน
ซึ่งจากปัจจัยต่าง ๆ ข้างต้น จะช่วยลดความเสี่ยงจากการขยายการลงทุนให้กับบริษัทได้

2.  ความเสี่ยงเกี่ยวกับลูกหนี้

เนื่องจากบริษัทดำเนินธุรกิจในลักษณะของการจัดจำหน่ายสินค้า
ดังนั้นบริษัทอาจมีความเสี่ยงจากการไม่ได้รับชำระค่าสินค้าและบริการจากลูกค้าตามกำหนดระยะเวลา
อย่างไรก็ตาม ในปัจจุบัน บริษัทมีรายได้จากการจำหน่ายสินค้าเป็นเงินสดโดยเฉลี่ย 3 ปีย้อนหลัง
ตั้งแต่ปี 2549 ถึงปี 2550 คิดเป็นสัดส่วนมากกว่าร้อยละ 84 ของรายได้จากการจำหน่ายทั้งหมด
โดยในปี 2552 นั้น บริษัทมีรายได้จากการจำหน่ายเป็นเงินสด คิดเป็นสัดส่วนร้อยละ 97.71
ของรายได้จากการจำหน่ายทั้งหมด มีสัดส่วนเพิ่มขึ้นจากปี 2551 ซึ่งมีสัดส่วนอยู่ที่ร้อยละ 95.23
ซึ่งเป็นผลสืบเนื่องมาจากการที่ทางบริษัทให้ความสำคัญและเข้มงวดกับการพิจารณาด้านนโยบายการจำหน่ายโดยให้เทอมเครดิตเพิ่มขึ้นจากเดิม
สำหรับนโยบายการให้สินเชื่อนั้น ในปีนี้
นโยบายการให้เครดิตแก่ลูกค้าจะพิจารณาเฉพาะการรับตั๋วอาวัล
การใช้หนังสือค้ำประกันจากสถาบันการเงิน
รวมถึงการพิจารณาให้เทอมเครดิตเฉพาะลูกค้ารายใหญ่และมีประวัติการจ่ายชำระเงินที่ดีเท่านั้น
ทั้งนี้เพื่อลดมูลค่าลูกหนี้การค้าให้น้อยลงจากเดิม ซึ่งนโยบายดังกล่าว
จะช่วยลดความเสี่ยงเกี่ยวกับลูกหนี้ให้กับบริษัทได้
สำหรับลูกค้าที่ทางบริษัทจะพิจารณาให้เทอมเครดิตนั้น จะเป็นลูกค้าในกลุ่ม ลูกค้าองค์กร ร้านค้าช่วง
ผู้รับเหมาก่อสร้าง
โดยบริษัทมีนโยบายการตั้งสำรองค่าเผื่อหนี้สงสัยจะสูญโดยการประมาณการที่อาจจะเกิดขึ้นจากการเก็บเงินจากลูกหนี้ไม่ได้
โดยพิจารณาจากประสบการณ์ในการเก็บเงินในอดีตและตามสถานะปัจจุบันของลูกหนี้คงค้าง
ซึ่งตลอดระยะเวลาการเปิดดำเนินธุรกิจที่ผ่านมา บริษัทมีหนี้สูญคิดเป็นมูลค่าเฉลี่ยร้อยละ 0.02
ของรายได้เท่านั้น

3.  ความเสี่ยงจากการลงทุนในสินค้าคงคลัง

เนื่องจากปัจจุบัน บริษัทมีจำนวนสินค้าที่จัดจำหน่ายและให้บริการคิดเป็นจำนวนรายการมากกว่า
70,000 รายการ โดยบริษัทมีมูลค่าสินค้าคงเหลือ ณ วันที่ 31 ธันวาคม 2550 และ 2551 เท่ากับ
1,419.21 ล้านบาท และ 1,339.37 ล้านบาท ตามลำดับ และวันที่ 31 ธันวาคม 2552 เท่ากับ
1,867.73 ล้านบาท หรือคิดเป็นสัดส่วน ร้อยละ 39.65 ร้อยละ 37.29 และร้อยละ 40.77
ของมูลค่าสินทรัพย์รวมทั้งหมด ซึ่งจากจำนวนรายการและมูลค่าของสินค้าคงคลังที่สูงดังกล่าว
ทำให้บริษัทมีความเสี่ยงจากความล้าสมัย หรือสินค้าตกรุ่นส่งผลให้เกิดการจำหน่ายสินค้าได้น้อย
หรือแม้แต่ปัญหาเรื่องสินค้าสูญหาย ส่งผลให้เกิดต้นทุนด้านการบริหารจัดการสินค้าคงคลัง
หรือเงินทุนจมในสินค้า รวมถึงความเสียหายในด้านต่าง ๆ
อันอาจส่งผลต่อปัญหาด้านสภาพคล่องในการดำเนินธุรกิจได้ อย่างไรก็ตาม
บริษัทได้วางแผนรับมือกับความเสี่ยงดังกล่าวโดยการจัดรายการส่งเสริมการขายผ่านการจัดโปรโมชั่น
ลดราคา เพื่อเป็นช่องทางในการระบายสินค้าทางหนึ่ง นอกจากนี้ สำหรับสินค้าบางประเภท
บริษัทสามารถเปลี่ยนหรือส่งคืนให้กับผู้จัดจำหน่าย (Supplier) เพื่อเป็นการหมุนเวียนสินค้าได้
ซึ่งจะช่วยลดต้นทุนด้านการบริหารสินค้าคงคลังและปัญหาเงินทุนจมได้ทางหนึ่ง
สำหรับปัญหาด้านการสูญหายของสินค้านั้น
บริษัทได้วางแผนเกี่ยวกับระบบการควบคุมภายในให้กับแผนกสินค้าประเภทต่าง ๆ
ซึ่งตลอดระยะเวลาที่ผ่านมา
บริษัทไม่มีปัญหาเรื่องการสูญหายที่ส่งผลกระทบอย่างมีนัยสำคัญต่อการดำเนินธุรกิจของบริษัทแต่อย่างใด
ประกอบกับบริษัทได้ติดตามดูแลอย่างใกล้ชิด
ซึ่งจะเป็นการช่วยลดความเสี่ยงจากการลงทุนในสินค้าคงคลังของบริษัท

4.  ความเสี่ยงจากการแข่งขันในอุตสาหกรรม

ภาพรวมตลาดค้าปลีกวัสดุก่อสร้าง อุปกรณ์ตกแต่งและซ่อมแซมที่อยู่อาศัย
ในปัจจุบันมีแนวโน้มการแข่งขันเพิ่มสูงขึ้น จากการที่ผู้ประกอบการค้าส่งและค้าปลีกวัสดุ
อุปกรณ์ก่อสร้างและตกแต่งบ้าน มีจำนวนเพิ่มมากขึ้น
ประกอบกับมูลค่าตลาดที่เพิ่มขึ้นอย่างต่อเนื่องในช่วงหลายปีที่ผ่านมา
โดยมูลค่าตลาดค้าปลีกวัสดุก่อสร้าง อุปกรณ์ตกแต่งและซ่อมแซมที่อยู่อาศัย
มีอัตราการเปลี่ยนแปลงของเพิ่มสูงขึ้น

ทั้งนี้จากปัจจัยที่กล่าวทำให้เกิดกลุ่มผู้ประกอบการค้าส่งและค้าปลีก วัสดุ อุปกรณ์ ก่อสร้าง
และตกแต่งบ้าน มีจำนวนเพิ่มมากขึ้น นอกจากนี้ในปัจจุบัน
กลุ่มผู้ประกอบการค้าส่งและค้าปลีกรายใหญ่ อาทิ โฮมโปร (Home Pro) โฮมเวิร์ค ซีเมนต์ไทย
โฮมมาร์ท (Home Mart) ได้มีการขยายสาขา
และแต่งตั้งตัวแทนจำหน่ายไปยังบริเวณพื้นที่ใกล้แหล่งชุมชน
ย่านธุรกิจและศูนย์การค้าในเขตกรุงเทพมหานครและภูมิภาคต่าง ๆ เพิ่มมากขึ้นอย่างต่อเนื่อง
ดังนั้นบริษัทจึงอาจได้รับผลกระทบทางด้านส่วนแบ่งการตลาด (Market share)
จากยอดขายที่อาจไม่เป็นไปตามเป้าหมายที่คาดการณ์ไว้
และอาจส่งผลกระทบในส่วนของอัตราการทำกำไรของบริษัทจากการแข่งขันด้านราคา

อย่างไรก็ตาม บริษัทได้วางแผนเพื่อรับมือกับการแข่งขันดังกล่าว
โดยเน้นกลยุทธ์การสร้างความแตกต่างด้านการจำหน่ายและการให้บริการ อาทิ
การจัดจำหน่ายสินค้าประเภทวัสดุและอุปกรณ์ก่อสร้างที่หลากหลาย
มีจำนวนรายการสินค้าให้เลือกมากกว่า 50,000 รายการ
ทำให้ลูกค้าที่เข้ามาใช้บริการสามารถหาซื้อสินค้าได้ครบ ทุกประเภท
ซึ่งเป็นสินค้าที่มีความจำเป็นสำหรับใช้ในการก่อสร้าง ต่อเติม หรือเพื่อการตกแต่ง
นอกจากนี้ยังมีสินค้าประเภทโครงสร้าง อาทิ ปูนซีเมนต์ เหล็กเส้น เหล็กรูปพรรณ
กระเบื้องมุงหลังคาและวัสดุก่อสร้าง ที่พร้อมจำหน่าย
ซึ่งผลิตภัณฑ์เหล่านี้ไม่มีจำหน่ายในกลุ่มผู้ประกอบการค้าส่งและค้าปลีกรายใหญ่อื่น ๆ
ประกอบกับบริษัทให้ความสำคัญกับการพิจารณาสรรหาแหล่งโรงงานผู้ผลิตสินค้าที่สามารถผลิตสินค้าที่มีคุณภาพสูงตามมาตรฐานในราคาต้นทุนผลิตที่สามารถสร้างความได้เปรียบด้านการแข่งขันให้กับบริษัท
เหล่านี้จึงเป็นปัจจัยสำคัญที่ช่วยลดความเสี่ยงจากการแข่งขันในอุตสาหกรรมให้กับบริษัทได้

5.  ความเสี่ยงจากความผันผวนของต้นทุนผลิตภัณฑ์

เนื่องจากต้นทุนผลิตภัณฑ์มีความผันผวนตามสภาวะเศรษฐกิจ
ส่งผลต่อสินค้าบางประเภทที่บริษัทจัดจำหน่าย ซึ่งประกอบด้วยกลุ่มสินค้าที่มีราคาต้นทุนผันผวนน้อย
และกลุ่มสินค้าโครงสร้างที่มีราคาต้นทุนผันผวนขึ้นลงตลอดเวลา อาทิเช่น เหล็กเส้น เหล็กรูปพรรณ
สายไฟ เป็นต้น บริษัทจึงอาจมีความเสี่ยงในกรณีที่มีการเก็บสินค้าคงคลังของสินค้ากลุ่มนี้
อย่างไรก็ตาม บริษัทมีนโยบายการกำหนดราคาที่มีความยืดหยุ่นตามต้นทุนที่ผันผวน
และมีการบริหารจัดการระยะเวลาการเก็บสินค้าคงคลังอย่างใกล้ชิด
ทำให้บริษัทได้รับผลกระทบจากการผันผวนของราคาไม่มากนัก นอกจากนี้
การที่บริษัทได้สั่งซื้อสินค้าส่วนใหญ่ตรงจากผู้ผลิตจะทำให้ได้ราคาสินค้าที่ค่อนข้างแน่นอน
และมีราคาถูกกว่าการซื้อผ่านตัวแทนจำหน่าย
ส่งผลให้บริษัทสามารถกำหนดราคาสินค้าได้ในระดับที่เหมาะสมและสามารถแข่งขันในตลาดได้
ในขณะที่บริษัทยังมีความสามารถในการทำกำไรได้เท่าเดิมหรือมากกว่าเดิม

6.  ความเสี่ยงจากกรณีการเกิดเหตุเพลิงไหม้ตัวอาคารจำหน่ายสินค้า

ภายในอาคารจำหน่ายสินค้าของบริษัท
มีจำนวนสินค้าที่จัดวางเพื่อสร้างความพร้อมในการให้บริการซึ่งเป็นสินค้าประเภท วัสดุก่อสร้าง
วัสดุตกแต่ง เครื่องมือ อุปกรณ์ ที่ใช้ในงานก่อสร้าง ต่อเติม ตกแต่ง บ้านและสวน
อยู่ภายในจำนวนมาก ประกอบกับรูปแบบของการจัดวางสินค้าในรูปแบบแวร์เฮ้าส์สโตร์
ทำให้บริษัทมีความเสี่ยงต่อการสูญเสียหากเกิดเหตุเพลิงไหม้ขึ้นภายในตัวอาคารจำหน่ายสินค้าของบริษัทได้
ซึ่งการเกิดเหตุเพลิงไหม้อาจส่งผลกระทบต่อความสูญเสียของชีวิต ในส่วนของสินค้าที่วางจำหน่าย
และความเสียหายที่จะเกิดขึ้นกับตัวอาคาร ซึ่งบริษัทตระหนักถึงความเสี่ยงดังกล่าวเป็นอย่างดี
โดยที่ผ่านมาทางบริษัทได้จัดให้มีการทำประกันภัย
เพื่อคุ้มครองความเสียหายที่อาจจะเกิดขึ้นกับตัวอาคารจำหน่ายสินค้า
รวมทั้งการทำประกันภัยเพื่อคุ้มครองความเสียหายที่อาจเกิดกับสินค้า
ตลอดจนจัดให้มีการทบทวนมูลค่าจำนวนเงินที่เอาประกันโดยจะพิจารณาวงเงินความคุ้มครองให้ครอบคลุมกับมูลค่าทรัพย์สินที่มีอยู่ตลอดเวลา
ทั้งนี้สำหรับสินค้าคงคลังจะมีการทบทวนมูลค่าวงเงินประกันภัยทุกเดือน นอกจากนี้
ทางบริษัทได้จัดให้มีการเตรียมอุปกรณ์ดับเพลิงสำหรับกรณีเกิดเหตุฉุกเฉิน ได้แก่ ถังดับเพลิง
สายยางฉีดน้ำ ซึ่งได้ติดตั้งไว้ตามจุดต่าง ๆ โดยรอบตัวอาคาร
ทั้งนี้เพื่อเป็นการลดความเสี่ยงและความสูญเสียที่อาจจะเกิดขึ้นในกรณีเกิดเหตุเพลิงไหม้ได้

7.  ความเสี่ยงจากการเปลี่ยนแปลงค่านิยมของผู้บริโภคและความล้าสมัยของผลิตภัณฑ์

เนื่องจากบริษัทประกอบธุรกิจจำหน่ายสินค้าประเภทวัสดุก่อสร้าง วัสดุตกแต่ง เครื่องมือ อุปกรณ์
ที่ใช้ในงานก่อสร้าง ต่อเติม ตกแต่ง บ้านและสวน
ซึ่งสินค้าบางประเภทเช่นสุขภัณฑ์และเครื่องใช้ในบ้านจะเป็นที่นิยมในระยะหนึ่งเท่านั้น
ทำให้บริษัทอาจมีความเสี่ยงคือ ไม่สามารถขายสินค้าที่ล้าสมัยได้
นอกจากนี้สินค้าประเภทกระเบื้องเซรามิคจัดเป็นสินค้าที่ต้องมีการเก็บสินค้าคงคลังเป็นจำนวนมากเพื่อให้เพียงพอต่อความต้องการของลูกค้า
และมีการผลิตลวดลายใหม่ออกมาอย่างต่อเนื่อง อย่างไรก็ตาม
สินค้าที่เป็นรายได้หลักของบริษัทเป็นผลิตภัณฑ์พื้นฐาน เช่น สินค้าโครงสร้างในกลุ่มปูนซีเมนต์ เหล็ก
และไม้ ซึ่งเป็นสินค้าที่สามารถจำหน่ายได้อย่างต่อเนื่อง ส่วนสินค้าประเภทกระเบื้องเซรามิค
สุขภัณฑ์ และเครื่องใช้ในบ้านอื่น ๆ บริษัทสามารถโอนสินค้าไปขายที่สาขาอื่นหรือสาขาเปิดใหม่ได้
ทั้งยังมีการจัดรายการส่งเสริมการขายเพื่อลดจำนวนสินค้าล้าสมัยออกจากสต๊อก
นอกจากนี้บริษัทยังมีอำนาจในการต่อรองกับผู้ผลิตหลายราย
ทำให้สามารถเปลี่ยนสินค้าที่ตกรุ่นเป็นสินค้ารุ่นใหม่ได้ในหลายรายการ
ซึ่งจะช่วยลดความเสี่ยงจากการเปลี่ยนแปลงค่านิยมของผู้บริโภค
และความล้าสมัยของผลิตภัณฑ์ให้กับบริษัทได้ส่วนหนึ่ง